Els tallers per al majors de Burjassot comencen el proper 4 d’octubre
2025-07-24

Amb l’inici del nou curs, també començarà, gràcies al treball de la regidoria de Majors, dirigida per Mª Ángeles Navarro, a través l’Equip de Dinamització de la 3a Edat, el Programa de Convivència i Dependència 2021/22, que inclou una sèrie de variats cursos i tallers dirigits a les persones majors de Burjassot.

Chi-kung, pintura, costura i confecció, gerontogimàstica, taitxí i put de ganxo i punt són totes les modalitats de cursos que, enguany, ofereix el programa de dinamització de l’oci i el temps lliure dels més majors de Burjassot.

Els centres socials de Burjassot són els llocs on es duran a terme aquests cursos, al llarg de l’any, tant en horari de matí com de vesprada, segons el curs. Així, el taller de chi-kung es desenvoluparà en el CS Isaac Peral, els dimecres de 09.30 a 11.00 hores i d’11.15 a 12.45 hores, mentre que en el CS Bailèn, tindran lloc els cursos de costura i confecció, els dilluns i dimecres de 16.00 a 18.30 hores i de punt de ganxo i punt, els dimarts, dijous i divendres de 16.00 a 19.00 hores.

Per part seua, el CS Vila del Pilar acull els cursos de gerontogimnàstica, els dilluns i dimecres de 09.30 a 10.30 hores; pintura, els dimecres d’11.00 a 12.00 hores, i taitxí, els dimarts i dijous de 10.30 a 12.00 hores.

En els CS Tierno Galván i La Granja també hi haurà taller de gerontogimnàstica els divendres de 9.30 a 10.30 hores i, els dimarts i dijous de 17.00 a 18.00 hores, respectivament.

Les persones interessades a apuntar-se a algun d’aquests cursos poden fer-ho en el Centre Social Colón, en la c/ Colón, 40, on està situat l’Equip de Dinamització de la Tercera Edat o bé telefonar al 96 390 45 82.